La I Fase de la Copa d'Espanya de Gimnàstica Estètica de Grup es disputarà este cap de setmana en el Poliesportiu José Veral
08 de febrer 2022

![](/media/ym4cjykv/c_gimnasiamini.jpg?width=850&height=566.9886363636364)

El pavelló del Poliesportiu José Veral acollirà este cap de setmana (12 i 13 de febrer) la I Fase de la Copa d'Espanya de Gimnàstica Estètica de Grup. Este matí s'ha presentat la competició a l'Ajuntament de Sagunt, a la qual han assistit l'alcalde, Darío Moreno, el regidor d'Activitat Física, Salut i Esports, Javier Timón i la directora de la competició, Elena Azpilicueta.

Este campionat està organitzat per l'Asociación Española de Gimnasia Estética de Grupo (AEGEG) i el departament d'Activitat Física, Salut i Esports de l'Ajuntament de Sagunt. Hi participaran quasi 300 gimnastes pertanyents a 37 equips de 19 clubs procedents de set comunitats autònomes i servirà per a classificar-se per a la World Cup I – Challenge Cup I que se celebrarà a Estònia i per a la World Cup II – Challenge, al Kazakhstan. Es disputarà en les categories de sènior femenina, masculina i mixta; júnior femenina, masculina i mixta; i infantil femenina i masculina (8-10 anys, 11-12 anys i 13-14 anys).

El dissabte, 12 de febrer, la competició estarà destinada a categories infantils i l'horari previst és de 17.30 a 19.30 hores. El lliurament de medalles serà a les 20 hores aproximadament. Pel que respecta al diumenge, dia 13, la competició per a categories júnior i sènior tindrà lloc d'11.30 a 13.00 hores, estant prevista el lliurament de medalles per a les 13.30 hores.

L'alcalde de Sagunt, Darío Moreno, ha explicat que esta és una prova que ja es va consolidant i que Sagunt es va convertint també en un referent de la gimnàstica estètica: «**Vam dir des de l'inici de la candidatura que anàvem a continuar eixa senda per part del departament d'Esports de donar suport a aquells esports que, tal vegada, són una mica més minoritaris o no tenen tant de suport generalitzat, però en els quals per descomptat hi ha un alt nivell dins del municipi i que cal continuar apostant pel seu futur, perquè cada vegada més gent conega estes disciplines i puga gaudir d'elles**».

«**Estes competicions venen acompanyades d'un afegit econòmic que sempre és interessant per a la nostra ciutat. L'esport moltes vegades es convertix en una excusa perquè la gent de fora conega la nostra ciutat i vulga tornar a vindre a visitar-la un altre cap de setmana per motius purament d'oci. Existixen eixes sinergies positives, hem de buscar-les i explotar-les**». A més, «**és un esport que generalment ha sigut femení, però que cada vegada més trenca eixes barreres i cada vegada hi ha més xics que s'acosten a gaudir d'esta disciplina. Hi ha categoria masculina, la qual cosa demostra que a poc a poc també es va aconseguint eixa igualtat**», ha afegit el primer edil.

![](/media/mtsirxuc/c_gimnasiacuerpo.jpg?width=850&height=566.9886363636364)

Per la seua banda, Javier Timón, ha ressaltat que este tipus de competicions van més enllà d’allò esportiu: «**És un esdeveniment que també suposa atraure riquesa i turisme de qualitat al nostre municipi, per això, l'organització ha posat tots els allotjaments a la disposició dels clubs i del públic assistent**». També ha recordat que serà obligatori el compliment de la normativa COVID, establida per la Generalitat Valenciana, i ha informat que l'organització ha establert un accés escalonat i sectoritzat al pavelló.

La directora de la competició, Elena Azpilicueta, ha disculpat l'absència de la presidenta, vicepresidenta i membres de la junta de l'AEGEG per no poder assistir hui a la presentació, però sí que ho faran el cap de setmana.

Així mateix, ha explicat que «**Sagunt és una cita obligada des de 2011. Ara tenim uns equips, en concret un, que es pot classificar per a la I Copa del Món. Ja hem estat a Estònia, en les finals, representant a Sagunt amb el nom de Club Sagunto, i açò també vull que siga com una cosa commemorativa per a este equip. Tant de bo aconseguisquen classificar-se per a la Copa del Món en esta ocasió**». Azpilicueta ha afegit que, a més de gimnastes de Sagunt, també hi ha d'altres ciutats de la Comunitat Valenciana: «**Estem molt contents perquè la Comunitat Valenciana va creixent en este esport. I, també, immensament agraïts a l'Ajuntament de Sagunt perquè al principi no teníem seu, es va plantejar la idea que fora en línia i finalment gràcies a l'Ajuntament tenim seu i es pot realitzar el campionat de manera presencial**».

![](/media/htbf4rgf/c_gimnasiajavier.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/la-i-fase-de-la-copa-d-espanya-de-gimnastica-estetica-de-grup-es-disputara-este-cap-de-setmana-en-el-poliesportiu-jose-veral/ "Facebook")
*   [](http://twitter.com/share?url=https://aytosagunto.es/va/actualitat/la-i-fase-de-la-copa-d-espanya-de-gimnastica-estetica-de-grup-es-disputara-este-cap-de-setmana-en-el-poliesportiu-jose-veral/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-i-fase-de-la-copa-d-espanya-de-gimnastica-estetica-de-grup-es-disputara-este-cap-de-setmana-en-el-poliesportiu-jose-veral/ "Linked In")
*   [](mailto:?body=https://aytosagunto.es/va/actualitat/la-i-fase-de-la-copa-d-espanya-de-gimnastica-estetica-de-grup-es-disputara-este-cap-de-setmana-en-el-poliesportiu-jose-veral/)